ከዚህ ጋር በተያያዘ አንድ በጣም አስገራሚ ነገር ላስታውስ፤ የቀለም አብዮትን የሚያራምዱት ምዕራባውያን ናቸው የሚል ክስ ሰምተናል። ከ70 በመቶ በላይ የሚኾነውን የአገሪቱን ኢኮኖሚ የተቆጣጠሩት የመንግሥት ባለሥልጣናት እና ሽርኮቻቸው ግን በእነዚሁ በሚወቅሷቸው አገራት ውስጥ ኢንቨስት ማድረግ ከጀመሩ ሰንብተዋል። በዚያ በኩል ከኢትዮጵያውያን ዜጎች መሬት እየቀሙ ለሕንድ እና ቻይና ይሸጣሉ፣ ይሰጣሉ፤ በዚህ በኩል ደግሞ እነርሱ በኒዮ ሊበራሎቹ ምድር ላይ አንድ ነገር ቢከሰት ብለው የመውጫ ስትራቴጂ ነድፈው ይንቀሳቀሳሉ። ይህ በአገር ሀብት ላይ የተመሠረተ ኢ-ፍትሃዊ የኾነ የሀብት ክፍፍል ጥቂቶች በሚልዮን ብር ዓለማቸውን የሚቀጩ፤ ብዙዎች ደግሞ ከእጅ ወደ አፍ የኾነውን ኑሮ ለመሙላት የሚኳትኑበት የኢትዮጵያ እውነታ ነው። ለፖለቲካና ለፕሮፖጋንዳ ፍጆታ ሲኾን “ከበርቴ መኾን ወይም የከበርቴ ሥርዐትን መከተል” ኩነኔ ኾኖ ይገለጣል። በተግባር ግን አገሪቱን የሚዘውሯት ሰዎች በውጪውም ዓለም ከበርቴነታቸውን እያስፋፉ ነው። ስለዚህ ፈጠነም ዘገየ አብዮት ሊመጣ ይችላል። የሚመጣው ግን ኒዮ ሊበራሎች ስለሚደግፉት እና ስለሚያራግቡት ብቻ አይደለም። የሕዝቡ ጭቆና ስለሚወልደው ነው። ለረጅም ጊዜ ካሉት በታች፤ ከሞቱት በላይ ኾኖ መቆየት ይቻላል፤ ነገር ግን እንደዚያ ኾኖ እስከመጨረሻው መቀጠል የሚሻ ማህበረሰብ ሊኖር አይችልም። አብዮት የሚከሰተው ጎረቤትህ ስለነገረህ ብቻ አይደለም፤ ራስህ ጭቆና በቃኝ የምትልበት የእድገት ደረጃ ላይ ስትደርስ ነው። ነጻነቴን በእጄ ማስገባት እፈልጋለሁ የሚል ውሳኔ ላይ ስተደርስ ነው። ሕዝብ እዚያ ደረጃ ላይ ሲደርስ ያኔ አብዮት ይኾናል።
